Стәрлетамаҡ янындағы Ҡанаҡай ауылы янында һауыт-һаба ватыҡтары табыла. Ике һауыттың фрагменттары Һәләүек йылғаһының төп ярында, хәҙерге Ишембай районы Ҡанаҡай ауылынан көньяҡ-көнсығыштараҡ 2 км алыҫлыҡта табыла. Был боронғо әйберҙәр табылған урындың майҙаны ҙур түгел (2 кв. м), шуға күрә был урында ла тораҡ булғандыр тип фаразлап булмай. Ҡалын ситле һауыттар ҡом һәм ташлы балсыҡтан әүәләнгән, муйынынан түбән төшкән ерҙә киртләс бар, һауыт муйынының аҫҡы өлөшө төртөп биҙәлгән. Табылдыҡлар араһында балсыҡ һауыт төбөнөң фрагменты бар. Шундай ук формалағы керамика, әмма күпкә нескәрәк, Ҡанаҡай янындағы балсыҡ һауыт ватыҡтарынан 10 км көнбайыштараҡ ятҡан боронғо Торатау торағында ла табылған.